U-I-140/09, Up-598/09
Natisni
Opravilna št.:
U-I-140/09, Up-598/09
Datum odločitve:
11. 6. 2009
ECLI:
ECLI:SI:USRS:2009:U.I.140.09
Akt:
Ustavna pritožba zoper sklep Upravnega sodišča št. U 2576/2008 z dne 6. 5. 2009 

Zakon o pravdnem postopku (Uradni list RS, št. 73/07 – ur. p. b. in 45/08) (ZPP), 3. odst. 270. čl.

Zakon o upravnem sporu (Uradni list RS, št. 105/06) (ZUS), 1. odst. 22. čl.
Izrek:
Ustavna pritožba zoper sklep Upravnega sodišča št. U 2576/2008 z dne 6. 5. 2009 se zavrže.

Pobuda za začetek postopka za oceno ustavnosti tretjega odstavka 270. člena Zakona o pravdnem postopku (Uradni list RS, št. 73/07 – ur. p. b. in 45/08) in prvega odstavka 22. člena Zakona o upravnem sporu (Uradni list RS, št. 105/06) se zavrže.
Evidenčni stavek:
Izpodbijani akt ni posamičen akt, s katerim je bilo odločeno o pritožnikovi pravici ali obveznosti, zato ustavna pritožba zoper takšen akt ni dopustna.
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.1 - Ustavno sodstvo - Postopek - Procesne predpostavke v postopku ustavne pritožbe - Akt, ki ne more biti predmet ustavne pritožbe.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, 55.b.1.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Alma in Samir Porić, Bosna in Hercegovina
Datum vloge:
26. 5. 2009
Vrsta odločitve:
sklep
Vrsta rešitve:
zavrženje
Dokument:
US28753
Dokument v PDF obliki:
U-I-140-09, Up-598-09.pdf
84 KB
Prenesite datoteko
U-I-140/09-4
Up-598/09-4
11. 6. 2009
SKLEP
Ustavno sodišče je v postopku za preizkus ustavne pritožbe in preizkus pobude Alme Porić in Samira Porića, oba Bosna in Hercegovina, ki ju zastopa Alexander Von Thurn Taxis, Ljubljana, na seji 11. junija 2009
sklenilo:
1. Ustavna pritožba zoper sklep Upravnega sodišča št. U 2576/2008 z dne 6. 5. 2009 se zavrže.
2. Pobuda za začetek postopka za oceno ustavnosti tretjega odstavka 270. člena Zakona o pravdnem postopku (Uradni list RS, št. 73/07 – ur. p. b. in 45/08) in prvega odstavka 22. člena Zakona o upravnem sporu (Uradni list RS, št. 105/06) se zavrže.
Obrazložitev
1. Upravno sodišče je s sklepom naložilo tožnici Almi Porić, naj v roku 30 dni imenuje pooblaščenca za sprejemanje pisanj.
2. Pritožnika v ustavni pritožbi zatrjujeta kršitev 2. člena, drugega odstavka 14. člena, 22. člena, prvega odstavka 23. člena in 25. člena Ustave ter 6. in 13. člena Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – v nadaljevanju EKČP). Pritožnika sta vložila tudi pobudo za začetek postopka za oceno ustavnosti tretjega odstavka 270. člena Zakona o pravdnem postopku (v nadaljevanju ZPP) in prvega odstavka 22. člena Zakona o upravnem sporu (v nadaljevanju ZUS-1). Zatrjujeta, da sta navedeni zakonski določbi v neskladju z 2. in s 25. členom Ustave ter s 6. in s 13. členom EKČP.
3. Ustavno sodišče je ustavno pritožbo zavrglo, ker ne gre za posamičen akt državnega organa, organa lokalne skupnosti ali nosilca javnih pooblastil, s katerim bi bilo odločeno o pravici, obveznosti ali pravni koristi pritožnikov (1. točka izreka).
4. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
5. Pravni interes pobudnikov za oceno ustavnosti tretjega odstavka 270. člena ZPP in prvega odstavka 22. člena ZUS-1 je temeljil na vloženi ustavni pritožbi, ki jo je Ustavno sodišče iz navedenih razlogov zavrglo. Glede na to morebitna razveljavitev izpodbijanih določb v nobenem primeru ne bi več mogla učinkovati. To pomeni, da pobudnika ne izkazujeta pravnega interesa za presojo ustavnosti izpodbijanih predpisov. Zato je Ustavno sodišče pobudo zavrglo (2. točka izreka).
6. Ustavno sodišče je sprejelo ta sklep na podlagi prve alineje prvega odstavka 55.b člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik